自和
作者：葉夢得
朝代：宋

paragraphs: 生涯一茅屋，物役忘萬殊。
再爲東諸侯，作軍蒐被廬。
追尋念往迹，六鷁慚宋都。
浩歌記土風，誰能和且趨。
自笑良巳隘，真成撅株拘。
聊云效知止，未敢傷廉隅。
兹山閱人多，龍蟠委崎嶇。
寄我千里目，笻枝尚堪扶。
但愁見中原，驚心愴嗟吁。
何由返我室，小徑遵芋區。
未用懷遠遊，蒼茫賦三閭。
明當秣吾馬，解組戒僕夫。